柳湖感物
作者：蘇轍
朝代：宋

paragraphs: 柳湖萬柳作雲屯，種時亂插不須根。
根如卧蛇身合抱，仰視不見蜩蟬喧。
開花三月亂飛雪，過牆度水無復還。
窮高極遠風力盡，棄墜泥土顔色昏。
偶然直墮湖中水，化爲浮萍輕且繁。
隨波上下去無定，物性不改天使然。
南山老松長百尺，根入石底蛟龍蟠。
秋深葉上露如雨，傾流入土明珠圓。
乘春發生葉短短，根大如指長而堅。
神農嘗藥最上品，氣力直壓鍾乳溫。
物生稟受久已異，世俗何始分愚賢。